Birthe Skaarup (DF), 2003-03-13:
Vi bør have bedre styr på medicinen.
Det har vi hørt i mange år.
For mange nye lægemidler giver bedre behandling og færre bivirkninger.
Der bliver flere og flere ældre og med det følger også mere brug for medicin. Men vi har også en medicinalindustri, som giver vort land stor eksport.
Blot er der en bagside, og det er de stigende udgifter.
Man har bl.a. forsøgt at få styr på problemerne ved prisaftaler med industrien osv., osv.
Det er fakta.
Nu fremsætter regeringen så forslag om etablering af personlige elektroniske medicinprofiler.
Mange patienter får ordineret medicin både af den praktiserende læge og på sygehuse, men man mangler overblik over, hvilken medicin patienten egentlig får.
Er det den rigtige medicin, og får
Derfor er det på høje tid at sikre, hvilke receptpligtige midler den enkelte patient får udleveret.
Vi finder i Dansk Folkeparti, at man over årene har mulighed for også at implementere forskellige faser i profilerne, og det vil blive et godt tiltag, når det også kommer i værk.
Det bør være således fremover, at når en borger bliver akut indlagt, så er der mulighed for lynhurtigt at få overblik over, hvilken medicin patienten får og som sagt for hvad.
I dag ved den praktiserende læge ikke, hvad sygehuset eller speciallægen har ordineret.
Det kan betyde fejlmedicinering, ligesom forskellige medicintyper kan modvirke hinanden.
Når man så tillige også i en senere fase får interaktionsdatabasen ind i systemet, kan dette modvirkes, så den præcise ordination gives.
Vi synes, at det bliver et godt redskab til borgerne, hvilket er en vægtig grund til at oprette disse personlige elektroniske medicinprofiler.
Det er da også begrundelsen for, at Datatilsynet, for at man kan oprette en sådan profil, mener, at det er det, der skal til.
Man bør være på vagt over for, at medicinske profiler ikke bliver misbrugt.
Det er en nyskabelse, at borgerne får adgang til profilerne, og at de selv får oversigt over dem, men også at lægernes og apotekernes personale får adgang til de personlige medicinprofiler.
Selvfølgelig bliver vi nødt til at overveje fordele og ulemper ved registrering af så personfølsomme oplysninger.
Men efter vores vurdering er fordelen ved at få det her samlede overblik over medicinen, at det vil betyde utrolig meget, bl.a. en mere sikker behandling.
Juraen i dette forslag fylder naturligvis meget i høringssvarene, som følger med forslaget, og efter høringsrunden er lovforslaget da også rettet til.
Men stadig væk er der jo nogle, bl.a. fra Det Etiske Råd, der har nogle betænkeligheder ved forslaget, fordi det er obligatorisk for alle medicinbrugere at tilslutte sig denne ordning.
Dansk Folkeparti mener, at såfremt der skal være en ordning som denne, så bør den være obligatorisk, for ellers mister forslaget helt sin værdi.
Men vi mener også, at det naturligvis skal være et skriftligt samtykke, der skal være over for apotekerne og personalet.
Vi mener, at de vandtætte skotter skal være for at sikre misbrug også over for patienterne, så de kan føle sig sikre, når de siger ja til dette forslag.
Nu er det jo ikke alle læger og apoteker, som kan indgå i et sådant samarbejde - det har vi da også bemærket - fordi de ikke ønsker at være med på denne her ordning, eller fordi deres uddannelse mangler.
Og her er lidt et skisma, synes jeg, i, at de ikke er forpligtet til at tilslutte sig ordningen.
Dansk Sygeplejeråd mener, at der skal gives personligt tilsagn ved hvert lægemiddelkøb, men efter min opfattelse står det faktisk i forslaget, at apotekerne og apotekspersonalets adgang udtrykkeligt forudsætter samtykke fra den registrerede.
Og borgerne kan så yderligere også drøfte deres medicinprofil med pårørende og andet sundhedspersonale, det er man jo helt selv herre over, via udskrift, men også via hjemmecomputer.
Vi er glade for, at der står, at en læge aktuelt skal have en patient i behandling.
Det synes jeg også er lidt af en sikring, men også det, at Lægemiddelstyrelsen er den dataansvarlige.
Det er faktisk en strafbar handling, såfremt man uberettiget indhenter oplysninger om en person her.
Allersidst vil jeg lige sige, at vi i Dansk Folkeparti føler, at der skal gennemføres en oplysningskampagne.
Det er en meget vigtig del, der skal indføres nu, og det er en meget vigtig del, at alle bliver helt klart informeret om, hvad det er, der er undervejs. Til allersidst kan vi med hensyn til det andet delelement i forslaget i Dansk Folkeparti tilslutte os det.
Det handler om ernæringspræparater.
Det eneste, der er her,
er selvfølgelig, at det skal være omkostningsneutralt, som det hidtil har været.